Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με την θέση που πρέπει να υιοθετηθεί στο πλαίσιο της Επιτροπής των Πρέσβεων ΑΚΕ-ΕΚ, σε ότι αφορά το καταστατικό και τον κανονισμό εσωτερικής λειτουργίας, καθώς και το δημοσιονομικό κανονισμό του Κέντρου Ανάπτυξης Επιχειρήσεων

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Με την συμφωνία του Κοτονού, τον Ιούνιο του 2000, δίδεται κεντρικός ρόλος στον ιδιωτικό τομέα για την επίτευξη των βασικών στόχων της εταιρικής σχέσης ΕΕ-ΑΚΕ, δηλαδή της μείωσης της ένδειας, της προώθησης της βιώσιμης ανάπτυξης και της σταδιακής ένταξης των χωρών ΑΚΕ στο πλαίσιο της παγκόσμιας οικονομίας.

Έχει δημιουργηθεί το Κέντρο Ανάπτυξης Επιχειρήσεων, το "ΚΑΕ", ως βασικός φορέας παροχής μη οικονομικών υπηρεσιών σε εταιρείες και επιχειρήσεις και ως φορέας στήριξης κοινών πρωτοβουλιών τις οποίες αναλαμβάνουν οι επιχειρηματίες των χωρών ΑΚΕ και της ΕΕ. Το Κέντρο αυτό, που δημιουργήθηκε το 1977, στις αρχές εστίαζε κυρίως στη βιομηχανοποίηση, η αποστολή του όμως διευρύνθηκε καλύπτοντας τον τομέα των υπηρεσιών. Στο γεγονός αυτό οφείλεται η αλλαγή της ονομασίας του από ΚΑΒ (Κέντρο Ανάπτυξης της Βιομηχανίας) σε ΚΑΕ.

Ο ρόλος του ΚΑΕ συνίσταται στην στήριξη των επιχειρήσεων των χωρών ΑΚΕ, ώστε να καταστούν περισσότερο ανταγωνιστικές, στη διευκόλυνση και στην προώθηση της επιχειρηματικής συνεργασίας και της εταιρικής σχέσης μεταξύ των επιχειρήσεων των χωρών ΑΚΕ και της ΕΕ. Συμβάλλει επίσης στην ανάπτυξη υπηρεσιών υποστήριξης επιχειρηματικών δραστηριοτήτων, παρέχει στήριξη σε δραστηριότητες προώθησης των επενδύσεων και συμβάλλει στην ανάπτυξη και τη μεταβίβαση τεχνολογιών, τεχνογνωσίας και βέλτιστων πρακτικών διοίκησης επιχειρήσεων. Για την εκτέλεση των εν λόγω καθηκόντων, έχουν δεσμευτεί για το ΚΑΕ, στο πλαίσιο του 9ου ΕΤΑ, 90 εκατ. ευρώ, ποσό αυξημένο σε σχέση με τα 73 εκατ. ευρώ που χορηγήθηκαν στο πλαίσιο του 8ου ΕΤΑ.

Η συμφωνία του Κοτονού προβλέπει, στο παράρτημα III, ότι μετά την υπογραφή της συμφωνίας, θα θεσπιστούν το καταστατικό και ο κανονισμός εσωτερικής λειτουργίας του Κέντρου, καθώς και ο δημοσιονομικός κανονισμός και ο κανονισμός υπηρεσιακής κατάστασης των υπαλλήλων. Η διαδικασία αυτή διήρκεσε περισσότερο από όσο αναμενόταν, λόγω εσωτερικών προβλημάτων του Κέντρου, τα οποία οφείλονταν στην απουσία διοικητικού συμβουλίου, για περισσότερο από δύο έτη. Τα εν λόγω προβλήματα έχουν πλέον επιλυθεί. Πέρυσι τελικά ορίστηκε νέο διοικητικό συμβούλιο, το οποίο πραγματοποίησε πρόσφατα την πρώτη του συνεδρίαση.

Εγκρίθηκε πρόσφατα ο δημοσιονομικός κανονισμός του 9ου ΕΤΑ, ο οποίος έχει επιπτώσεις στο δημοσιονομικό κανονισμό του Κέντρου. Είναι πλέον κατάλληλη η στιγμή για την έκδοση της παρούσας απόφασης του Συμβουλίου, της οποίας η νομική βάση είναι η συμφωνία του Κοτονού, που άρχισε να ισχύει την 1η Απριλίου 2003.

Τα κράτη μέλη καλούνται να εξετάσουν την κατωτέρω πρόταση και να εγκρίνουν την ακόλουθη απόφαση σχετικά με την θέση που πρόκειται να υιοθετήσει η Κοινότητα στο πλαίσιο της Επιτροπής των Πρέσβεων ΑΚΕ-ΕΚ, σε ότι αφορά το δημοσιονομικό κανονισμό, καθώς και το καταστατικό και τον κανονισμό εσωτερικής λειτουργίας του Κέντρου Ανάπτυξης Επιχειρήσεων.

Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με την θέση που πρέπει να υιοθετηθεί στο πλαίσιο της Επιτροπής των Πρέσβεων ΑΚΕ-ΕΚ, σε ότι αφορά το καταστατικό και τον κανονισμό εσωτερικής λειτουργίας, καθώς και το δημοσιονομικό κανονισμό του Κέντρου Ανάπτυξης Επιχειρήσεων

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας και ιδίως το άρθρο 310, σε συνδυασμό με το δεύτερο εδάφιο της παραγράφου 2 του άρθρου 300,

την πρόταση της Επιτροπής,

Εκτιμώντας τα εξής:

(1) Δυνάμει της συμφωνίας εταιρικής σχέσης μεταξύ αφενός των μελών της ομάδας των κρατών της Αφρικής, της Καραϊβικής και του Ειρηνικού και αφετέρου, της Ευρωπαϊκής Κοινότητας και των κρατών μελών της, που υπογράφηκε στο Κοτονού, στις 23 Ιουνίου 2000 [1], και ιδίως του παραρτήματός της ΙΙΙ, πρέπει να εγκριθούν το καταστατικό και ο κανονισμός εσωτερικής λειτουργίας, καθώς και ο δημοσιονομικός κανονισμός του Κέντρου Ανάπτυξης Επιχειρήσεων, που καλείται εφεξής "το Κέντρο",

[1] ΕΕ L317, της 15.12.2000, σ. 3

ΑΠΟΦΑΣΙΖΕΙ :

Άρθρο 1

Η Κοινότητα λαμβάνει την ακόλουθη θέση στο πλαίσιο της Επιτροπής των Πρέσβεων ΑΚΕ-ΕΚ, σε ότι αφορά το καταστατικό και τον κανονισμό εσωτερικής λειτουργίας του Κέντρου, με βάση το συνημμένο στο παράρτημα 1 σχέδιο απόφασης της Επιτροπής των Πρέσβεων ΑΚΕ-ΕΚ.

Άρθρο 2

Η Κοινότητα λαμβάνει την ακόλουθη θέση στο πλαίσιο της Επιτροπής των Πρέσβεων ΑΚΕ-ΕΚ, σε ότι αφορά το δημοσιονομικό κανονισμό του Κέντρου, με βάση το συνημμένο στο παράρτημα 2 σχέδιο απόφασης της Επιτροπής των Πρέσβεων ΑΚΕ-ΕΚ.

Βρυξέλλες,

Για το Συμβούλιο

Ο Πρόεδρος

Παράρτημα I

Σχέδιο

ΑΠΟΦΑΣΗ ΤΗΣ ΕΠΙΤΡΟΠΗΣ ΤΩΝ ΠΡΕΣΒΕΩΝ ΑΚΕ-ΕΚ

της

σχετικά με το καταστατικό και τον κανονισμό εσωτερικής λειτουργίας του Κέντρου Ανάπτυξης Επιχειρήσεων

Η επιτροπή των Πρέσβεων ΑΚΕ-ΕΚ,

Έχοντας υπόψη:

τη συμφωνία εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού αφενός, και αφετέρου της Ευρωπαϊκής Κοινότητας και των κρατών μελών της, η οποία υπεγράφη στο Κοτονού στις 23 Ιουνίου 2000 [2], καλούμενη εφεξής "Συμφωνία του Κοτονού" και ιδίως το άρθρο 2-6 στοιχείο α) του παραρτήματος III,

[2] ΕΕ L317, της 15.12.2000, σ. 3

την εσωτερική συμφωνία της 12ης Σεπτεμβρίου 2000, η οποία υπεγράφη μεταξύ των εκπροσώπων των κυβερνήσεων των κρατών μελών, που συνεδρίασαν στο πλαίσιο του Συμβουλίου, σχετικά με τη χρηματοδότηση και τη διαχείριση της κοινοτικής ενίσχυσης στο πλαίσιο του χρηματοδοτικού πρωτοκόλλου που επισυνάπτεται στη συμφωνία εταιρικής σχέσης μεταξύ των κρατών της Αφρικής, της Καραϊβικής και του Ειρηνικού, και της Ευρωπαϊκής Κοινότητας και των κρατών μελών της, στο Κοτονού (Μπενίν), στις 23 Ιουνίου 2000,

την πρόταση της Επιτροπής, η οποία συντάχθηκε κατόπιν συμφωνίας με το Κέντρο Ανάπτυξης Επιχειρήσεων, καλούμενο εφεξής « Κέντρο »,

Εκτιμώντας τα εξής:

(1) Κατ´εφαρμογή του άρθρου 2-6 του παραρτήματος III της συμφωνίας του Κοτονού, μετά την υπογραφή της, η επιτροπή των Πρέσβεων θεσπίζει το καταστατικό και τον κανονισμό εσωτερικής λειτουργίας του Κέντρου, ιδίως των οργάνων επιτήρησης τα οποία διαθέτει.

(2) Κατ´εφαρμογή του δεύτερου εδαφίου του άρθρου 1 του πρωτοκόλλου αριθ. 2 περί προνομίων και ασυλιών, το οποίο επισυνάπτεται στη συμφωνία του Κοτονού, το εν λόγω πρωτόκολλο ισχύει για το προσωπικό του Κέντρου.

(3) Είναι σκόπιμο να οριστεί ένα διοικητικό συμβούλιο που θα είναι όργανο επιτήρησης του Κέντρου, κατά την έννοια του άρθρου 2-6 στοιχείο α) του παραρτήματος III της συμφωνίας του Κοτονού.

ΘΕΣΠΙΣΕ ΤΟ ΚΑΤΑΣΤΑΤΙΚΟ ΚΑΙ ΤΟΝ ΚΑΝΟΝΙΣΜΟ ΕΣΩΤΕΡΙΚΗΣ ΛΕΙΤΟΥΡΓΙΑΣ ΤΟΥ ΚΕΝΤΡΟΥ ΑΝΑΠΤΥΞΗΣ ΕΠΙΧΕΙΡΗΣΕΩΝ:

Άρθρο 1

Αντικείμενο

1. Το Κέντρο, κατά την έννοια του παραρτήματος III της συμφωνίας, είναι μια τεχνική και ισομερής οργάνωση ΑΚΕ-ΕΚ. Είναι νομικό πρόσωπο και έχει, σε όλα τα κράτη που αποτελούν συμβαλλόμενα μέρη στη συμφωνία, την ευρύτερη νομική ικανότητα που αναγνωρίζεται σε νομικά πρόσωπα της ιδίας φύσης.

2. Το προσωπικό του Κέντρου απολαύει των προνομίων, ασυλιών και διευκολύνσεων χρήσης, όπως προβλέπονται στο πρωτόκολλο αριθ. 2 περί προνομίων και ασυλιών και αναφέρονται στις δηλώσεις VI και VII, που επισυνάπτονται στη συμφωνία.

3. Το Κέντρο δεν έχει κερδοσκοπικό χαρακτήρα. Η έδρα του καθορίζεται στις Βρυξέλλες. δύναται επίσης να έχει γραφεία στα κράτη ΑΚΕ.

Άρθρο 2

Στόχοι

1. Η δραστηριότητα του Κέντρου ασκείται στο πλαίσιο των διατάξεων και των αρχών της συμφωνίας του Κοτονού. Ειδικότερα, επιδιώκει την επίτευξη των στόχων που καθορίζονται στο άρθρο 2 του παραρτήματος III της συμφωνίας.

2. Το Κέντρο καθορίζει τις λεπτομέρειες των εν λόγω στόχων σε ένα στρατηγικό έγγραφο αναφοράς.

Άρθρο 3

Συνεργασία σε θεσμικό επίπεδο

1. Οι αρχές που διέπουν τη συνεργασία του Κέντρου με άλλους οργανισμούς καθορίζονται στο άρθρο 2, σημείο 5 του παραρτήματος III της συμφωνίας, που προβλέπει τα ακόλουθα : "Οι δραστηριότητες του ΚΑΕ βασίζονται στην έννοια του συντονισμού, της συμπληρωματικότητας και της προστιθέμενης αξίας όσον αφορά κάθε αναπτυξιακή πρωτοβουλία του ιδιωτικού τομέα, η οποία αναλαμβάνεται από δημόσιους ή ιδιωτικούς φορείς. Το ΚΑΕ ασκεί τις αρμοδιότητές του ενεργώντας επιλεκτικά."

2. Το Κέντρο δύναται να κληθεί από την ενδιαφερόμενη χώρα ή περιφέρεια να συμμετάσχει στην προετοιμασία και την εκτέλεση Εθνικών Ενδεικτικών Προγραμμάτων (ΕΕΠ) και Περιφερειακών Ενδεικτικών Προγραμμάτων (ΠΕΠ), εφόσον αφορούν τον ιδιωτικό τομέα.

3. Το Κέντρο δύναται να κληθεί να εκτελέσει, να διαχειριστεί ή να συνδιαχειριστεί ειδικά προγράμματα που εφαρμόζονται από την επιτροπή των ΕΚ υπέρ των κρατών ΑΚΕ.

Άρθρο 4

Χρηματοδότηση

1. Το Κέντρο χρηματοδοτείται από το Ευρωπαϊκό Ταμείο Ανάπτυξης, όπως αναφέρεται λεπτομερώς στο χρηματοδοτικό πρωτόκολλο που προβλέπεται στο παράρτημα Ι της συμφωνίας, καθώς και με εσωτερικά και διάφορα έσοδα, όπως ορίζονται στον δημοσιονομικό κανονισμό του ΚΑΕ.

2. Ο προϋπολογισμός του Κέντρου δύναται να περιλαμβάνει συμπληρωματικούς πόρους άλλων συμβαλλομένων μερών, με σκοπό την επίτευξη των στόχων του Κέντρου, όπως προβλέπονται στη συμφωνία, καθώς και τη στρατηγική, όπως ορίζεται από το Κέντρο.

3. Το Κέντρο δύναται, στο πλαίσιο της επίτευξης των στόχων του, να διαχειρίζεται για λογαριασμό τρίτων πόρους που προορίζονται για την άσκηση των δραστηριοτήτων που προβλέπονται στη συμφωνία και των οποίων οι δικαιούχοι είναι εκείνοι που καθορίζονται στο παράρτημα III.

Άρθρο 5

Τα όργανα

Τα όργανα του Κέντρου είναι : η Επιτροπή των Πρέσβεων, το Διοικητικό της Συμβούλιο και η Διεύθυνσή της.

Άρθρο 6

Διεύθυνση

1. Το Κέντρο διοικείται από ένα Διευθυντή. Ο Διευθυντής επικουρείται από έναν αναπληρωτή Διευθυντή, που εργάζεται υπό την εξουσία του και έχει επιχειρησιακά καθήκοντα.

Ο Διευθυντής και ο αναπληρωτής του προσλαμβάνονται με βάση τις διαχειριστικές ικανότητές τους και τα επαγγελματικά τους προσόντα για την επιτυχή εκπλήρωση των στόχων και των καθηκόντων του Κέντρου, στο πλαίσιο γενικά της συμφωνίας και ειδικότερα στο πλαίσιο του άρθρου 2 του παραρτήματος ΙΙΙ.

2. Ο Διευθυντής και ο αναπληρωτής Διευθυντής ορίζονται από την επιτροπή των Πρέσβεων ΑΚΕ-ΕΚ (καλούμενη εφεξής "επιτροπή"), με βάση τη διαδικασία και τα γενικά χαρακτηριστικά των θέσεων που έχουν εγκριθεί εκ των προτέρων από την επιτροπή. Η διάρκεια των εντολών του Διευθυντή και του αναπληρωτή Διευθυντή συμπίπτει με την πενταετή περίοδο ισχύος του χρηματοδοτικού πρωτοκόλλου του ΕΤΑ. Ο Διευθυντής και ο αναπληρωτής Διευθυντής ορίζονται για μέγιστη περίοδο πέντε ετών, η οποία δεν δύναται να ανανεωθεί. Για την πλήρωση των θέσεων του Διευθυντή και του αναπληρωτή Διευθυντή του ΚΑΕ τηρείται η αρχή της εναλλαγής μεταξύ των υπηκόων των κρατών ΑΚΕ και της ΕΕ.

3. Οι συμπρόεδροι της επιτροπής υπογράφουν την επιστολή ορισμού του Διευθυντή και του αναπληρωτή Διευθυντή.

4. Ο Διευθυντής λογοδοτεί στο διοικητικό συμβούλιο του Κέντρου.

5. Σε περίπτωση που κριθεί απαραίτητο και αφού ολοκληρωθεί η κατάλληλη διαδικασία που προβλέπεται στο καθεστώς που ισχύει για το προσωπικό, το διοικητικό συμβούλιο δύναται να προτείνει στην επιτροπή, με δεόντως αιτιολογημένη πρόταση, την παύση των καθηκόντων του Διευθυντή.

6. Με πρόταση του Διευθυντή και σε περίπτωση που κριθεί απαραίτητο και μετά από την ολοκλήρωση της κατάλληλης διαδικασίας που προβλέπεται στο καθεστώς που ισχύει για το προσωπικό, το διοικητικό συμβούλιο δύναται να προτείνει στην επιτροπή, κατόπιν δεόντως αιτιολογημένης πρότασης, την παύση των καθηκόντων του αναπληρωτή Διευθυντή. Η διαδικασία παύσης των καθηκόντων του αναπληρωτή Διευθυντή δύναται επίσης να κινηθεί από το διοικητικό συμβούλιο, χωρίς να υποβληθεί προηγούμενη πρόταση του Διευθυντή.

Άρθρο 7

Αρμοδιότητες του Διευθυντή

1. Ο Διευθυντής είναι αρμόδιος για τη νομική και θεσμική εκπροσώπηση του Κέντρου και για την εκτέλεση της εντολής και των καθηκόντων του Κέντρου, όπως ορίζονται στη συμφωνία και στο παράρτημά της III.

2. Ο Διευθυντής είναι αρμόδιος για την υποβολή προς έγκριση των ακόλουθων εγγράφων στο διοικητικό συμβούλιο:

- τα ετήσια και πολυετή προγράμματα δραστηριοτήτων

- τους ετήσιους προϋπολογισμούς του Κέντρου

- τις ετήσιες εκθέσεις

- την οργανωτική δομή, την πολιτική για το προσωπικό και το οργανόγραμμα.

3. Ο Διευθυντής είναι αρμόδιος για την υποβολή των ετήσιων δημοσιονομικών καταστάσεων στο διοικητικό συμβούλιο προς έγκριση και τη διαβίβαση στην επιτροπή για τελική έγκριση. Η επιτροπή είναι αρμόδια να χορηγήσει απαλλαγή στον Διευθυντή σχετικά με την εκτέλεση των ετήσιων προϋπολογισμών.

4. Ο Διευθυντής εκδίδει τους εσωτερικούς κανονισμούς σχετικά με τη λειτουργία του Κέντρου και ενημερώνει σχετικά το Διοικητικό συμβούλιο.

Άρθρο 8

Το διοικητικό συμβούλιο

1. Το διοικητικό συμβούλιο, όργανο επιτήρησης που δημιουργείται δυνάμει του παραρτήματος III, άρθρο 2, σημεία 6 (α) και 7 της συμφωνίας, αποτελείται από έξι μέλη που προέρχονται από τον ιδιωτικό τομέα - τρεις υπηκόους κρατών ΑΚΕ και τρεις της Κοινότητας.

Τα αντίστοιχα τρία μέλη αποτελούνται από εκπροσώπους χρηματοπιστωτικών ιδρυμάτων, ενώσεις των εργοδοτών και τομεακές επαγγελματικές ενώσεις.

Τα έξι μέλη ορίζονται από την επιτροπή - σύμφωνα με τις διαδικασίες που καθορίζονται από την ίδια - για μέγιστη περίοδο πέντε ετών, ενώ η κατάσταση επανεξετάζεται ενδιάμεσα.

2. Στις εργασίες του διοικητικού συμβουλίου δύναται να συμμετάσχει, με την ιδιότητα του παρατηρητή, ένας εκπρόσωπος της Ευρωπαϊκής Επιτροπής, της Γενικής Γραμματείας του Συμβουλίου της ΕΕ, της Γραμματείας ΑΚΕ και της Ευρωπαϊκής Τράπεζας Επενδύσεων.

3. Τα μέλη του Διοικητικού συμβουλίου εκλέγουν τον Πρόεδρο και τον Αντιπρόεδρο για μέγιστη περίοδο πέντε ετών, σύμφωνα με τις διατάξεις που θεσπίζονται στον εσωτερικό κανονισμό του. Η θέση του Προέδρου ανήκει στο μέρος (AΚΕ ή ΕΚ) που δεν εκπροσωπείται στη θέση του Διευθυντή του Κέντρου.

4. Το διοικητικό συμβούλιο λαμβάνει τις αποφάσεις του με απλή πλειοψηφία των παρόντων ή εκπροσωπουμένων μελών του, σύμφωνα με τις διατάξεις του κανονισμού εσωτερικής λειτουργίας του. Κάθε μέλος του διοικητικού συμβουλίου διαθέτει μία ψήφο.

5. Σε περίπτωση ισοψηφίας, ο Πρόεδρος έχει την αποφασιστική ψήφο.

6. Οι εργασίες κάθε συνεδρίασης αποτελούν το αντικείμενο πρακτικών και είναι εμπιστευτικές.

7. Τα μέλη του διοικητικού συμβουλίου, ακόμα και μετά τη λήξη των καθηκόντων τους, είναι υποχρεωμένα να μη διαδίδουν πληροφορίες που καλύπτονται από την τήρηση του επαγγελματικού απορρήτου. Δεν δύνανται ούτε να ζητήσουν ούτε να λάβουν εντολές από τρίτους.

Το διοικητικό συμβούλιο εγκρίνει τον κανονισμό εσωτερικής λειτουργίας του.

Άρθρο 9

Τα μέλη του διοικητικού συμβουλίου

1. Τα μέλη του διοικητικού συμβουλίου ορίζονται μεταξύ προσώπων ιδιαίτερου κύρους, τα οποία διαθέτουν εμπεριστατωμένη γνώση των στόχων και των θεμάτων που συνδέονται με την αναπτυξιακή συνεργασία ΑΚΕ-ΕΕ, καθώς και των μηχανισμών και μέσων που διατίθενται στο πλαίσιο της συμφωνίας.

2. Πρέπει να διαθέτουν βεβαιωμένη εμπειρία στον τομέα των ιδιωτικών επιχειρήσεων. Όσον αφορά τις δραστηριότητές τους, ενεργούν με βάση τις δικές τους αρμοδιότητες καθώς και τους στόχους του Κέντρου.

3. Η εξαιρετική γνώση της αγγλικής ή της γαλλικής γλώσσας είναι απαραίτητη.

4. Η άσκηση του καθήκοντος του μέλους του διοικητικού συμβουλίου είναι ασυμβίβαστη με άλλες αμειβόμενες δραστηριότητες για λογαριασμό του Κέντρου.

Άρθρο 10

Καθήκοντα του διοικητικού συμβουλίου

1. Το διοικητικό συμβούλιο διασφαλίζει τη στενή παρακολούθηση των δραστηριοτήτων του Κέντρου. Πραγματοποιεί έως τέσσερις τακτικές συνεδριάσεις ετησίως. Δύναται επίσης να συνεδριάζει κάθε φορά που απαιτείται για την εκτέλεση των καθηκόντων του, είτε με πρωτοβουλία της Επιτροπής ή του Προέδρου, είτε με αίτημα του Διευθυντή.

2. Η συμμετοχή του Διευθυντή του Κέντρου στις εργασίες του διοικητικού συμβουλίου έχει συμβουλευτικό χαρακτήρα. Το Κέντρο εξασφαλίζει τη γραμματεία του διοικητικού συμβουλίου.

3. Το Διοικητικό συμβούλιο δύναται να καλέσει άλλα μέλη της Διεύθυνσης και του προσωπικού του Κέντρου και/ή εξωτερικούς εμπειρογνώμονες, να γνωμοδοτήσουν επί ειδικών ζητημάτων.

4. Το διοικητικό συμβούλιο είναι επιφορτισμένο:

(α) με την παροχή συμβουλών και την υποστήριξη του Διευθυντή σε επίπεδο διαχείρισης του Κέντρου και με τη διασφάλιση της ορθής εκτέλεσης των κανόνων και στόχων που καθορίζονται από την επιτροπή.

(β) κατόπιν προτάσεως του Διευθυντή του Κέντρου:

1. να εγκρίνει τη σφαιρική στρατηγική του Κέντρου, για να υποβληθεί προς έγκριση στην επιτροπή.

2. να εγκρίνει τα ετήσια και πολυετή προγράμματα δραστηριοτήτων.

3. να εγκρίνει την οργανωτική δομή, την πολιτική για το προσωπικό και το οργανόγραμμα.

4. να εγκρίνει την πρόσληψη νέων υπαλλήλων και την ανανέωση, την παράταση ή τη λύση των συμβάσεων απασχολούμενων υπαλλήλων.

5. να εγκρίνει τους ετήσιους προϋπολογισμούς του Κέντρου.

6. να εγκρίνει τις ετήσιες δημοσιονομικές καταστάσεις.

7. να εγκρίνει τις ετήσιες εκθέσεις και να τις διαβιβάσει στην επιτροπή, έτσι ώστε να της παράσχει τη δυνατότητα να ελέγξει τη συμβατότητα των δραστηριοτήτων του Κέντρου με τους στόχους που έχουν καθοριστεί στη συμφωνία, καθώς και με την εγκριθείσα σφαιρική στρατηγική.

(γ) να αναφέρει, ενδεχομένως, στην επιτροπή οποιοδήποτε σημαντικό ζήτημα ανέκυψε κατά την άσκηση των καθηκόντων του.

5. Το διοικητικό συμβούλιο διαβιβάζει τις ετήσιες δημοσιονομικές καταστάσεις στην επιτροπή για τελική έγκριση. Η επιτροπή είναι αρμόδια για τη χορήγηση απαλλαγής στον Διευθυντή όσον αφορά τους ετήσιους προϋπολογισμούς.

6. Το διοικητικό συμβούλιο είναι υπόλογο στην επιτροπή.

7. Το διοικητικό συμβούλιο ορίζει μία επαγγελματική εταιρεία ελέγχου για κάθε χρήση. Η εν λόγω εταιρεία επαληθεύει ότι οι δημοσιονομικές καταστάσεις έχουν καταρτισθεί τακτικά με βάση τα διεθνή λογιστικά πρότυπα και παρέχουν μία αληθινή και πραγματική εικόνα της δημοσιονομικής κατάστασης του Κέντρου. Αποφαίνεται επίσης σχετικά με την ορθή δημοσιονομική διαχείριση του Κέντρου.

Άρθρο 11

Επιτροπή των Πρέσβεων

1. Το άρθρο 2, σημείο 6 του παραρτήματος III της συμφωνίας προβλέπει τα ακόλουθα:

"Η επιτροπή των πρέσβεων αποτελεί την εποπτεύουσα αρχή του Κέντρου. Μετά την υπογραφή της παρούσας συμφωνίας, η εν λόγω επιτροπή:

(α) θεσπίζει το καταστατικό και τον κανονισμό εσωτερικής λειτουργίας του Κέντρου, συμπεριλαμβανομένων των εποπτικών οργάνων του.

(β) θεσπίζει το καταστατικό, τον οικονομικό κανονισμό και τον κανονισμό υπηρεσιακής καταστάσεως του προσωπικού.

(γ) εποπτεύει τις εργασίες των οργάνων του Κέντρου. και

(δ) θεσπίζει τους κανόνες λειτουργίας και τις διαδικασίες έγκρισης του προϋπολογισμού του Κέντρου.»

2. Η επιτροπή εγκρίνει τη σφαιρική στρατηγική του Κέντρου με βάση πρόταση του διοικητικού συμβουλίου.

Άρθρο 12

Έναρξη της ισχύος

Το παρόν καταστατικό και ο παρών κανονισμός εσωτερικής λειτουργίας αρχίζουν να ισχύουν την ημέρα της έγκρισής τους.

Βρυξέλλες,

Για την επιτροπή των Πρέσβεων ΑΚΕ-ΕΚ

Ο Πρόεδρος

ΠΑΡΑΡΤΗΜΑ ΙΙ

Πρόταση

ΑΠΟΦΑΣΗ ΑΡΙΘ. ΤΗΣ ΕΠΙΤΡΟΠΗΣ ΤΩΝ ΠΡΕΣΒΕΩΝ ΑΚΕ-ΕΚ

σχετικά με τον δημοσιονομικό κανονισμό του Κέντρου Ανάπτυξης Επιχειρήσεων

Η ΕΠΙΤΡΟΠΗ ΤΩΝ ΠΡΕΣΒΕΩΝ ΑΚΕ-ΕΚ,

Έχοντας υπόψη:

τη συμφωνία εταιρικής σχέσης μεταξύ, αφενός των μελών της ομάδας των κρατών της Αφρικής, της Καραϊβικής και του Ειρηνικού και αφετέρου, της Ευρωπαϊκής Κοινότητας και των κρατών μελών της, που υπογράφηκε στο Κοτονού, στις 23 Ιουνίου 2000 [3], καλούμενης εφεξής "η συμφωνία του Κοτονού" και ιδίως το άρθρο 2 παράγραφος 6 του παραρτήματος ΙΙΙ της εν λόγω συμφωνίας,

[3] ΕΕ L317, της 15.12.2000, σ.3

την εσωτερική συμφωνία της 12ης Σεπτεμβρίου 2000 μεταξύ των εκπροσώπων των κυβερνήσεων των κρατών μελών, που συνεδρίασαν στο πλαίσιο του Συμβουλίου, σχετικά με τη χρηματοδότηση και τη διαχείριση της κοινοτικής βοήθειας που παρέχεται δυνάμει του χρηματοδοτικού πρωτοκόλλου της συμφωνίας εταιρικής σχέσης μεταξύ αφενός των κρατών της Αφρικής, της Καραϊβικής και του Ειρηνικού και αφετέρου της Ευρωπαϊκής Κοινότητας και των κρατών μελών της, που υπεγράφη στο Κοτονού (Μπενίν), στις 23 Ιουνίου 2000,

το δημοσιονομικό κανονισμό ο οποίος εφαρμόζεται στο ένατο Ευρωπαϊκό Ταμείο Ανάπτυξης,

την πρόταση της Επιτροπής, που συντάχθηκε κατόπιν συμφωνίας με το Κέντρο Ανάπτυξης Επιχειρήσεων,

εκτιμώντας ότι η επιτροπή των Πρέσβεων θα πρέπει, μετά την υπογραφή της συμφωνίας του Κοτονού, να θεσπίσει το δημοσιονομικό κανονισμό του Κέντρου Ανάπτυξης Επιχειρήσεων, καλούμενου εφεξής "το Κέντρο",

Εκτιμώντας τα εξής:

(1) Η επιτροπή των Πρέσβεων πρέπει να ορίσει τις διαδικασίες έγκρισης του προϋπολογισμού του Κέντρου,

ΕΞΕΔΩΣΕ ΤΟΝ ΔΗΜΟΣΙΟΝΟΜΙΚΟ ΚΑΝΟΝΙΣΜΟ ΤΟΥ ΚΕΝΤΡΟΥ ΑΝΑΠΤΥΞΗΣ ΕΠΙΧΕΙΡΗΣΕΩΝ:

I. ΓΕΝΙΚΕΣ ΑΡΧΕΣ

αρχεσ τησ ενοτητασ, τησ αυθεντικοτητασ του προϋπολογισμου, τησ ισοσκελισης και της ενιαιασ νομισματικησ μοναδασ

Άρθρο 1

1. Όλα τα έσοδα και τα έξοδα του Κέντρου πρέπει να περιλαμβάνονται σε προβλέψεις βασισμένες σε ένα τεκμηριωμένο από άποψη δαπανών ετήσιο πρόγραμμα εργασίας, το οποίο θα καταρτισθεί για κάθε δημοσιονομικό έτος και θα πρέπει να εγγράφονται στον προϋπολογισμό.

2. Τα έσοδα και τα έξοδα που εγγράφονται στον προϋπολογισμό, πρέπει να είναι ισοσκελισμένα.

Άρθρο 2

Ο προϋπολογισμός καταρτίζεται και εκτελείται σε ευρώ και οι λογαριασμοί εμφανίζονται σε ευρώ. Εντούτοις, για τις ανάγκες του ταμείου, ο υπόλογος και, στην περίπτωση των παγίων προκαταβολών, οι υπόλογοι παγίων προκαταβολών είναι εξουσιοδοτημένοι να πραγματοποιούν πράξεις σε εθνικά νομίσματα των χωρών ΑΚΕ καθώς και της ΕΕ.

Άρθρο 3

1. Τα έσοδα περιλαμβάνουν τη συμμετοχή του Ευρωπαϊκού Ταμείου Ανάπτυξης, το ποσό που εισπράττεται από φόρους επί των αποδοχών, των μισθών και άλλων αμοιβών που καταβάλλονται από το Κέντρο, καθώς και διάφορες άλλες εισπράξεις.

2. Τα έσοδα δύνανται επίσης να περιλαμβάνουν συνεισφορές άλλων χορηγών στον προϋπολογισμό του Κέντρου.

3. Σύμφωνα με το άρθρο 4 του καταστατικού του και των διαδικαστικών κανόνων, το Κέντρο δύναται επίσης να διαχειρίζεται εξ ονόματος τρίτων, πόρους που προορίζονται για την άσκηση δραστηριοτήτων που προβλέπονται στη συμφωνία. Οι δημοσιονομικοί κανόνες που ισχύουν για τη διαχείριση των εν λόγω πόρων καθορίζονται στο άρθρο 37 του δημοσιονομικού κανονισμού.

Άρθρο 4

Οι προβλέψεις δαπανών περιλαμβάνουν δαπάνες λειτουργίας και παρέμβασης. Μεταξύ των εν λόγω δύο ειδών δαπανών πρέπει να γίνεται σαφής διαχωρισμός.

αρχη τησ ετησιασ διαρκειασ

Άρθρο 5

1. Tο δημοσιονομικό έτος αρχίζει την 1η Ιανουαρίου και λήγει την 31η Δεκεμβρίου κάθε έτους.

2. Οι πιστώσεις που εγγράφονται στον προϋπολογισμό επιτρέπονται για την περίοδο ενός δημοσιονομικού έτους.

(α) Εντούτοις, οι πιστώσεις που έχουν δεόντως αναληφθεί κατά τη διάρκεια ενός δημοσιονομικού έτους, αλλά δεν έχουν καταβληθεί μέχρι την 31η Δεκεμβρίου του εν λόγω έτους, μεταφέρονται αυτομάτως μόνο στο επόμενο δημοσιονομικό έτος. Οι πιστώσεις που μεταφέρονται κατά τον τρόπο αυτό, πρέπει να εντοπίζονται σαφώς στους λογαριασμούς του τρέχοντος οικονομικού έτους.

(β) Υπό ορισμένους όρους που εφαρμόζονται για μακροπρόθεσμα σχέδια, ο Διευθυντής δύναται να εγκρίνει τη μεταφορά πιστώσεων για δεύτερο συνεχές έτος. Στους λογαριασμούς πρέπει να εμφανίζονται οι μεταφερθείσες κατά τον τρόπο αυτό πιστώσεις. Εντούτοις, ο Διευθυντής ενημερώνει το διοικητικό συμβούλιο, κατά την επόμενη συνεδρίασή του, σχετικά με την εν λόγω απόφασή του.

(γ) Κατά τη λήξη της ισχύος κάθε χρηματοδοτικού πρωτοκόλλου της συμφωνίας, οι τυχόν πιστώσεις που έχουν αναληφθεί αλλά δεν έχουν ακόμα καταβληθεί, μεταφέρονται αυτόματα στο επόμενο χρηματοδοτικό πρωτόκολλο της συμφωνίας. Οι αναληφθείσες πιστώσεις που δεν έχουν ακόμα καταβληθεί κατά τη λήξη ισχύος της συμφωνίας, μεταφέρονται αλλά μόνο κατά τη διάρκεια της μεταβατικής περιόδου, μεταξύ της εν λόγω συμφωνίας και της επομένης, ή, ενδεχομένως, κατά τη δωδεκάμηνη περίοδο εκκαθάρισης.

(δ) Σύμφωνα με τους κανόνες που εφαρμόζονται για την κατάρτιση του προϋπολογισμού, οι εναπομένουσες πιστώσεις κατά τη λήξη του δημοσιονομικού έτους, διατίθενται εκ νέου για τους επόμενους προϋπολογισμούς.

3. Εφόσον, κατά την αρχή του δημοσιονομικού έτους, ο προϋπολογισμός για το έτος αυτό δεν έχει εγκριθεί, ο Διευθυντής, για να διασφαλίσει τη συνέχιση της λειτουργίας του Κέντρου, επιτρέπει την ανάληψη υποχρεώσεων, την έγκριση και την πληρωμή μηνιαίων διοικητικών και λειτουργικών δαπανών, σύμφωνα με τις διαδικασίες που ορίζονται στον παρόντα κανονισμό. Οι εν λόγω μηνιαίες δαπάνες για το τρέχον έτος δεν δύνανται ωστόσο να υπερβαίνουν το ένα δωδέκατο των αντίστοιχων πιστώσεων, για κάθε άρθρο, που έχουν εγκριθεί στον προϋπολογισμό του προηγουμένου έτους.

αρχη τησ χρηστησ δημοσιονομικησ διαχειρισησ

Άρθρο 6

1. Οι πιστώσεις του προϋπολογισμού χρησιμοποιούνται σύμφωνα με την αρχή της χρηστής δημοσιονομικής διαχείρισης, δηλαδή σύμφωνα με τις αρχές της οικονομίας, της αποτελεσματικότητας και της αποδοτικότητας.

2. Η αρχή της οικονομίας ορίζει ότι τα μέσα που χρησιμοποιούνται από το Κέντρο για την άσκηση των δραστηριοτήτων του, καθίστανται εγκαίρως διαθέσιμα στην ενδεδειγμένη ποσότητα και ποιότητα και στην καλύτερη τιμή.

Η αρχή της αποδοτικότητας αφορά την καλύτερη σχέση μεταξύ χρησιμοποιηθέντων μέσων και επιτευχθέντων αποτελεσμάτων.

Η αρχή της αποτελεσματικότητας αφορά την υλοποίηση των συγκεκριμένων στόχων που έχουν τεθεί και την επίτευξη των αναμενόμενων αποτελεσμάτων.

3. Για όλους τους τομείς δραστηριότητας που καλύπτονται από τον προϋπολογισμό, προσδιορίζονται στόχοι ειδικοί, μετρήσιμοι, επιτεύξιμοι, σχετικοί και χρονικά προγραμματισμένοι. Η επίτευξη των εν λόγω στόχων παρακολουθείται μέσω δεικτών απόδοσης για κάθε δραστηριότητα και παρέχεται ενημέρωση στη Γενική Διεύθυνση από τον Διευθυντή. Η εν λόγω πληροφόρηση παρέχεται το αργότερο κάθε έτος στα έγγραφα που συνοδεύουν το προσχέδιο προϋπολογισμού και πρέπει να παρέχεται μαζί με τα έγγραφα που υποβάλλονται στην Επιτροπή για την αιτιολόγηση του ετήσιου κονδυλίου που ζητά το Κέντρο από το ΕΤΑ.

4. Για τη βελτίωση της λήψης αποφάσεων, το Κέντρο διεξάγει τακτικά εκ των προτέρων και εκ των υστέρων αξιολογήσεις των προγραμμάτων ή δραστηριοτήτων, σύμφωνα με ένα πολυετές πρόγραμμα αξιολόγησης που θα καταρτιστεί κατόπιν συμφωνίας με την Επιτροπή. Τα αποτελέσματα της αξιολόγησης περιλαμβάνονται στα έγγραφα που κοινοποιούνται στην Επιτροπή με σκοπό την αιτιολόγηση του ετήσιου ποσού το οποίο ζητά το Κέντρο από το ΕΤΑ.

II. ΚΑΤΑΡΤΙΣΗ ΤΟΥ ΠΡΟΫΠΟΛΟΓΙΣΜΟΥ

Άρθρο 7

1. Εντός των ορίων του συνολικού προϋπολογισμού που διατίθεται για το Κέντρο δυνάμει του χρηματοδοτικού πρωτοκόλλου, αυξημένου με τις πιθανές συνεισφορές από άλλους χορηγούς, και με βάση τις γενικές κατευθύνσεις που έχουν καθοριστεί με την εγκριθείσα από την Επιτροπή στρατηγική, ο Διευθυντής καταρτίζει ένα σχέδιο ετήσιου προγράμματος εργασίας και τον σχετικό προϋπολογισμό. Το εν λόγω σχέδιο διαβιβάζεται στο διοικητικό συμβούλιο, το αργότερο στις 15 Ιουλίου του έτους που προηγείται της εκτέλεσής του.

Tο ετήσιο πρόγραμμα εργασίας και ο σχετικός προϋπολογισμός εγκρίνονται από το διοικητικό συμβούλιο, το αργότερο μέχρι την 31η Ιουλίου. Το έγγραφο διαβιβάζεται στην Επιτροπή των Ευρωπαϊκών Κοινοτήτων, η οποία κινεί τις ισχύουσες κοινοτικές διαδικασίες όσον αφορά την αιτούμενη από το Ευρωπαϊκό Ταμείο Ανάπτυξης συνεισφορά, με βάση την προβλεπόμενη προς τον σκοπό αυτό χωριστή διάθεση πιστώσεων.

2. Ο προϋπολογισμός θα είναι διαθέσιμος για την ανάληψη υποχρεώσεων μόνον από την ημερομηνία κατά την οποία η αρμόδια κοινοτική αρχή θα λάβει την απόφαση χρηματοδότησης για την αιτούμενη συνεισφορά από το Ευρωπαϊκό Ταμείο Ανάπτυξης. Το Κέντρο ενημερώνεται σχετικά με την εν λόγω απόφαση.

3. Οι όροι και οι προϋποθέσεις που ισχύουν για τη συνεισφορά του Ευρωπαϊκού Ταμείου Ανάπτυξης, καθορίζονται στη συμφωνία χρηματοδότησης που υπογράφεται μεταξύ του Κέντρου και της Επιτροπής.

4. Ο προϋπολογισμός περιλαμβάνει τις κατάλληλες προβλέψεις εσόδων από άλλους χορηγούς.

Άρθρο 8

1. Οι ημερομηνίες για την καταβολή της συνεισφοράς του Ευρωπαϊκού Ταμείου Ανάπτυξης καθορίζονται στη συμφωνία χρηματοδότησης που αναφέρεται στο άρθρο 7 παράγραφος 3. Πρέπει επίσης να αφαιρείται η συνεισφορά από προηγούμενα δημοσιονομικά έτη, η οποία αντιπροσωπεύει ακυρωθείσες δαπάνες.

2. Ο προϋπολογισμός υποδιαιρείται σε τίτλους (γραμμές του προϋπολογισμού), κεφάλαια, άρθρα και θέσεις, ανάλογα με τη φύση ή τους σκοπούς των εσόδων ή δαπανών.

Άρθρο 9

Εφόσον παρίσταται ανάγκη, ο Διευθυντής υποβάλλει σχέδιο συμπληρωματικού ή διορθωτικού προϋπολογισμού, το οποίο εξετάζεται και εγκρίνεται κατά τον ίδιο τρόπο και σύμφωνα με τις ίδιες διαδικασίες με εκείνες του προϋπολογισμού που περιλαμβάνει τις αρχικές προβλέψεις.

III. ΕΚΤΕΛΕΣΗ ΤΟΥ ΠΡΟΫΠΟΛΟΓΙΣΜΟΥ

Άρθρο 10

1. Ο Διευθυντής εκτελεί τον προϋπολογισμό με δική του ευθύνη και εντός των ορίων των πιστώσεων που έχουν εγκριθεί. Υποβάλλει έκθεση στο διοικητικό συμβούλιο σχετικά με τη διαχείριση του προϋπολογισμού.

2. Οι εγκριθείσες πιστώσεις χρησιμοποιούνται μόνο σύμφωνα με τις αρχές και τους κανόνες που ορίζονται στον παρόντα κανονισμό και ειδικότερα την αρχή της χρηστής δημοσιονομικής διαχείρισης, η οποία ορίζεται στο άρθρο 6.

Άρθρο 11

1. Κανένα έσοδο δεν εισπράττεται και καμία δαπάνη δεν πραγματοποιείται εάν δεν έχει πιστωθεί ή χρεωθεί στο κατάλληλο άρθρο του προϋπολογισμού.

Δεν δύνανται να αναληφθούν ή να εγκριθούν δαπάνες καθ´υπέρβαση των εγκριθεισών πιστώσεων για το συγκεκριμένο δημοσιονομικό έτος ή των πιστώσεων που έχουν μεταφερθεί από προηγούμενα δημοσιονομικά έτη.

2. Τα έσοδα και οι δαπάνες εγγράφονται πλήρως στους λογαριασμούς χωρίς οιαδήποτε προσαρμογή του ενός σε σχέση με το άλλο.

Κατά παρέκκλιση από τον κανόνα αυτό, τα ακόλουθα στοιχεία δύνανται να αφαιρεθούν από τα εγκριθέντα ποσά:

(α) πρόστιμα που επιβάλλονται για τμήμα της σύμβασης.

(β) αναπροσαρμογή ποσών που κατεβλήθησαν εσφαλμένα, με τη μείωση, επ' ευκαιρία επακόλουθης εκκαθάρισης στο πλαίσιο του κεφαλαίου, του άρθρου και του δημοσιονομικού έτους, κατά τη διάρκεια του οποίου πραγματοποιήθηκε η εν λόγω καθ´υπέρβαση πληρωμή.

(γ) η αξία των οχημάτων, του εξοπλισμού και των εγκαταστάσεων που παρέχονται ως αντάλλαγμα κατά την αγορά νέων προϊόντων του ιδίου είδους. η καθαρή τιμή αγοράς εγγράφεται στους λογαριασμούς ως το ιστορικό κόστος για τον προσδιορισμό της αξίας απογραφής.

Κατά παρέκκλιση και πάλι από τον κανόνα αυτό, δύνανται να επαναχρησιμοποιηθούν τα ακόλουθα ποσά:

(α) επιστροφές αχρεωστήτως καταβληθέντων ποσών.

(β) έσοδα από πληρωμές ασφαλίστρων.

(γ) τα έσοδα από την πώληση οχημάτων, εξοπλισμού και εγκαταστάσεων που αποσύρονται με την ευκαιρία της αντικατάστασής τους.

(δ) τα έσοδα από την πώληση δημοσιεύσεων του ΚΑΕ.

Άρθρο 12

1. Οι μεταφορές μεταξύ τίτλων αποφασίζονται από τον Διευθυντή, με εξαίρεση την περίπτωση μεταφορών από ή προς άρθρα που αφορούν τις αποδοχές του προσωπικού. Ο Διευθυντής ενημερώνει σχετικά με τις αποφάσεις του το διοικητικό συμβούλιο κατά την επόμενη συνεδρίασή του.

Οι μεταφορές μεταξύ τίτλων, εφόσον πρόκειται για άρθρα που αφορούν τις αποδοχές του προσωπικού, αποφασίζονται από το διοικητικό συμβούλιο, με βάση πρόταση του Διευθυντή.

2. Οι μεταφορές μεταξύ κεφαλαίων και στο εσωτερικό κεφαλαίων αποφασίζονται από τον Διευθυντή, ο οποίος ενημερώνει σχετικά το διοικητικό συμβούλιο.

Άρθρο 13

Tα έσοδα του Κέντρου καταβάλλονται σε έναν ή περισσότερους λογαριασμούς που έχουν ανοιχθεί στο όνομα του Κέντρου.

IV. ΔΗΜΟΣΙΟΝΟΜΙΚΟΣ ΕΛΕΓΧΟΣ

Άρθρο 14

1. Ο δημοσιονομικός έλεγχος ασκείται από έναν δημοσιονομικό ελεγκτή και, εφόσον παρίσταται ανάγκη, από έναν ή περισσότερους βοηθούς ελεγκτές, ενώ όλοι θα πρέπει να διαθέτουν την κατάλληλη εμπειρία στον τομέα των χρηματοδοτικών ρυθμίσεων διεθνών οργανισμών.

2. Για διοικητικούς λόγους, ο ελεγκτής υποβάλλει έκθεση άμεσα στον Διευθυντή, ενώ οι βοηθοί ελεγκτές υπάγονται άμεσα στον ελεγκτή.

3. Ο ελεγκτής και οι βοηθοί ελεγκτές ορίζονται από το διοικητικό συμβούλιο. Ο ελεγκτής και οι βοηθοί ελεγκτές δεσμεύονται από την ισχύουσα υπηρεσιακή κατάσταση των υπαλλήλων. Εντούτοις, οποιαδήποτε μέτρα που αφορούν πειθαρχικές πράξεις, την παύση, τη λήξη της περιόδου απασχόλησης ή δικαστικές διώξεις, πρέπει να προσυπογράφονται από το διοικητικό συμβούλιο, με βάση πλήρως αιτιολογημένη πρόταση του Διευθυντή.

4. Πριν από την εξουσιοδότηση μιας πράξης από ένα διατάκτη, πρέπει να επαληθεύονται από τον δημοσιονομικό ελεγκτή οι λειτουργικές και δημοσιονομικές πτυχές.

Σκοπός της εν λόγω επαλήθευσης είναι η διασφάλιση ότι:

(α) η δαπάνη είναι νόμιμη και σύμφωνη με τις ισχύουσες διατάξεις.

(β) έχει εφαρμοστεί η αρχή της χρηστής δημοσιονομικής διαχείρισης που αναφέρεται στο άρθρο 6. Η εν λόγω επαλήθευση οδηγεί στη χορήγηση ή την αφαίρεση της έγκρισης.

Ο δημοσιονομικός ελεγκτής παρέχει την έγκρισή του μόνον εφόσον κρίνει ότι πληρούνται οι ανωτέρω όροι. Σε κάθε περίπτωση απόρριψης της έγκρισης, ο δημοσιονομικός ελεγκτής πρέπει να υποβάλει γραπτώς παρατηρήσεις διευκρινίζοντας τους λόγους της απόρριψης, που κοινοποιούνται στον Διευθυντή.

Εκτός από περιπτώσεις ανεπάρκειας των πιστώσεων, ο Διευθυντής δύναται, με πλήρως αιτιολογημένη απόφαση, την οποία λαμβάνει με αποκλειστική ευθύνη του, να μη λάβει υπόψη την απόρριψη του δημοσιονομικού ελεγκτή. Η εν λόγω απόφαση είναι τελική και δεσμευτική και ανακοινώνεται προς ενημέρωση στο δημοσιονομικό ελεγκτή. Ο Διευθυντής ενημερώνει γραπτώς το διοικητικό συμβούλιο σχετικά με τη λήψη των εν λόγω αποφάσεων, κατά την επόμενη συνεδρίαση του διοικητικού συμβουλίου. Ο δημοσιονομικός ελεγκτής έχει πρόσβαση σε όλα τα δικαιολογητικά καθώς και σε κάθε άλλο έγγραφο που αφορά τις δαπάνες και τα έσοδα που πρόκειται να ελεγχθούν. Δύναται επίσης να προβεί σε επαληθεύσεις επί τόπου.

5. Κατά την εκτέλεση των καθηκόντων τους, ο ελεγκτής και οι βοηθοί ελεγκτές απολαύουν πλήρους ανεξαρτησίας. Δεν λαμβάνουν τυχόν οδηγίες και δεν τους επιβάλλονται περιορισμοί όσον αφορά την εκτέλεση της αποστολής που τους έχει ανατεθεί δυνάμει των διατάξεων του δημοσιονομικού κανονισμού, συνεπεία του διορισμού τους.

6. Ο Διευθυντής δύναται να ζητήσει από το δημοσιονομικό ελεγκτή να γνωμοδοτήσει για θέματα που αφορούν τη διάγνωση, την οργάνωση, τη βελτίωση των εσωτερικών διαδικασιών του Κέντρου. Ο Διευθυντής δύναται επίσης να ζητήσει από τον δημοσιονομικό ελεγκτή να προβεί σε επαληθεύσεις εγγράφων και, εφόσον παρίσταται ανάγκη, σε επί τόπου επαληθεύσεις για τον έλεγχο της ορθής εφαρμογής των πράξεων που χρηματοδοτούνται από τον προϋπολογισμό.

7. Κατά το πέρας κάθε δημοσιονομικού έτους, και το αργότερο μέχρι την 30η Απριλίου του επομένου έτους, ο δημοσιονομικός ελεγκτής συντάσσει έκθεση επί των δραστηριοτήτων, στην οποία γνωμοδοτεί σχετικά με τη δημοσιονομική διαχείριση και την εκτέλεση του προϋπολογισμού. Υποβάλλει την έκθεσή του στον Διευθυντή, ο οποίος τη διαβιβάζει, ενδεχομένως μαζί με τις δικές του παρατηρήσεις, στο διοικητικό συμβούλιο, κατά την επόμενη συνεδρίασή του.

Άρθρο 15

Οι εξωτερικοί ελεγκτές που αναφέρονται στο άρθρο 27 εκφράζουν ανεξάρτητες γνώμες σχετικά με την ποιότητα της διαχείρισης και τα συστήματα ελέγχου.

V. ΔΙΑΧΕΙΡΙΣΗ ΤΟΥ ΠΡΟΫΠΟΛΟΓΙΣΜΟΥ

Άρθρο 16

1. Η διαχείριση του προϋπολογισμού του Κέντρου πραγματοποιείται με βάση την αρχή σύμφωνα με την οποία οι διατάκτες και οι υπόλογοι είναι διαφορετικά πρόσωπα.

2. Τα καθήκοντα του διατάκτη, του ελεγκτή και του υπόλογου είναι ασυμβίβαστα μεταξύ τους.

3. Η διαχείριση των πιστώσεων βαρύνει τον διατάκτη, ο οποίος είναι ο μόνος αρμόδιος για την ανάληψη των δαπανών, για τη βεβαίωση των προς είσπραξη δικαιωμάτων και για την έκδοση των ενταλμάτων είσπραξης και των ενταλμάτων πληρωμής. Οι εισπράξεις και οι πληρωμές πραγματοποιούνται από τον υπόλογο.

Άρθρο 17

1. Για κάθε μέτρο που δύναται να οδηγήσει σε δαπάνες πληρωτέες από το Κέντρο, πρέπει να προηγείται μία πρόταση ανάληψης υποχρεώσεων, η οποία υποβάλλεται από τον διατάκτη. Η πρόταση, συνοδευόμενη από τα πρωτότυπα δικαιολογητικά έγγραφα, πρέπει να διαβιβάζεται στον δημοσιονομικό ελεγκτή για προηγούμενη επαλήθευση.

2. Οι επαναληπτικές δαπάνες δύνανται να αποτελέσουν το αντικείμενο προσωρινής ανάληψης υποχρεώσεων.

3. Τηρείται λογαριασμός με τις αναλήψεις υποχρεώσεων και τα εντάλματα πληρωμής.

Άρθρο 18

1. Σκοπός της εκκαθάρισης των δαπανών από τον διατάκτη, είναι:

(α) η επαλήθευση της ύπαρξης δικαιωμάτων του δικαιούχου.

(β) ο προσδιορισμός ή η βεβαίωση της ύπαρξης και του ποσού της απαίτησης.

(γ) η βεβαίωση των όρων υπό τους οποίους η πληρωμή καθίσταται απαιτητή.

2. Κάθε εκκαθάριση δαπάνης προϋποθέτει την υποβολή δικαιολογητικών που πιστοποιούν την ύπαρξη απαίτησης του δικαιούχου και, ενδεχομένως, την παροχή υπηρεσίας.

Άρθρο 19

1. Εντολή πληρωμής είναι η πράξη με την οποία ο διατάκτης εντέλλεται στον υπόλογο, με την έκδοση εντάλματος πληρωμής, να πληρώσει μία δαπάνη της οποίας πραγματοποίησε την εκκαθάριση.

2. Το ένταλμα πληρωμής συνοδεύεται από τα πρωτότυπα δικαιολογητικά έγγραφα, τα οποία φέρουν ή συνοδεύονται από την έγκριση του διατάκτη που πιστοποιεί την ακρίβεια των προς πληρωμή ποσών, την παραλαβή των προμηθειών ή την εκτέλεση της υπηρεσίας.

3. Τα αντίγραφα των δικαιολογητικών εγγράφων, επικυρωμένα από τον διατάκτη ως ακριβή αντίγραφα των πρωτοτύπων, δύνανται, σε ορισμένες περιπτώσεις, να αντικαταστήσουν τα πρωτότυπα.

4. Τα εντάλματα πληρωμής αποστέλλονται στον δημοσιονομικό έλεγχο για προηγούμενη επαλήθευση.

Άρθρο 20

1. Η πληρωμή είναι η τελική πράξη η οποία απαλλάσσει το Κέντρο από τις υποχρεώσεις του, έναντι των πιστωτών του.

2. Η πληρωμή των δαπανών πραγματοποιείται από τον υπόλογο εντός των ορίων των διαθέσιμων κεφαλαίων.

Σε περίπτωση λογιστικού λάθους, ή αμφισβήτησης της εξοφλητικής ισχύος της πληρωμής, ή μη τήρησης των τύπων που υπαγορεύονται από τον παρόντα δημοσιονομικό κανονισμό, ο υπόλογος ενημερώνει αμέσως τον διατάκτη και τον δημοσιονομικό ελεγκτή. Ο Διευθυντής δύναται να απαιτήσει γραπτώς και με δική του ευθύνη, την πραγματοποίηση της πληρωμής. Ο Διευθυντής ενημερώνει γραπτώς το διοικητικό συμβούλιο, κατά την επόμενη συνεδρίασή του, σχετικά με τη λήψη ανάλογων αποφάσεων.

Άρθρο 21

1. Κατά κανόνα, οι πληρωμές πραγματοποιούνται μέσω τραπεζικού λογαριασμού, κατά προτίμηση με τραπεζική μεταφορά, ή, εφόσον συντρέχει λόγος, με επιταγή. Οι συναλλαγές καθορίζονται σε ευρώ. Σε εξαιρετικές περιπτώσεις και εφόσον τούτο είναι σκόπιμο, δύναται να χρησιμοποιηθεί άλλο νόμισμα.

2. Οι επιταγές και οι τραπεζικές εντολές μεταφοράς φέρουν δύο υπογραφές, εκ των οποίων η μία πρέπει να είναι εκείνη του υπόλογου.

3. Ο Διευθυντής δύναται, για δεόντως αιτιολογημένους λόγους, να επιτρέψει πληρωμές σε μετρητά. Για τις εν λόγω πληρωμές πρέπει να εκδίδεται απόδειξη.

4. Ελλείψει πραγματικών ισοτιμιών, η ισοτιμία που πρέπει να χρησιμοποιείται για τον υπολογισμό σε ευρώ των πληρωμών που πρόκειται να πραγματοποιηθούν, ή των εσόδων που πρόκειται να εισπραχθούν σε τοπικό νόμισμα χώρας ΑΚΕ, είναι εκείνες που ισχύουν την πρώτη εργάσιμη ημέρα του μηνός της πραγματικής ημερομηνίας της πράξης, όπως έχουν καταγραφεί από την Ευρωπαϊκή Κεντρική Τράπεζα.

Άρθρο 22

1. Για την πληρωμή ορισμένων κατηγοριών δαπανών, δύνανται να καθοριστούν πάγιες προκαταβολές, σύμφωνα με τους όρους που θεσπίζονται από το Κέντρο.

2. Κάθε απόφαση έγκρισης μιας πάγιας προκαταβολής, λαμβάνεται από τον Διευθυντή, με βάση πρόταση του υπεύθυνου για τον φάκελο υπαλλήλου. Πριν από την υποβολή της στον Διευθυντή, κάθε πρόταση πρέπει να εγκρίνεται από τον υπόλογο και από τον δημοσιονομικό ελεγκτή.

3. Σε κάθε απόφαση πρέπει να διευκρινίζεται:

- το όνομα του υπόλογου για τις πάγιες προκαταβολές

- η αρμοδιότητα του εν λόγω ορισθέντος υπόλογου

- το μέγιστο ύψος της προκαταβολής

- η διάρκεια της χρησιμοποίησης των προκαταβολών

- τα μέσα με τα οποία θα παρασχεθούν τα δικαιολογητικά έγγραφα, καθώς και η σχετική προθεσμία

- το είδος και το μέγιστο ύψος κάθε δαπάνης.

4. Πριν από κάθε πληρωμή προκαταβολών πρέπει να προηγείται ανάληψη υποχρεώσεων.

5. Ο διατάκτης και ο υπόλογος λαμβάνουν τα αναγκαία μέτρα για να διασφαλιστεί ότι οι εκκαθαρίσεις οι σχετικές με τις εγκριθείσες προκαταβολές, παρέχονται για τα ακριβή ποσά και εντός της απαιτούμενης προθεσμίας.

Άρθρο 23

1. Ο Διευθυντής ασκεί καθήκοντα διατάκτη για τις πιστώσεις που εγγράφονται στον προϋπολογισμό του Κέντρου.

2. Ο Διευθυντής δύναται να αναθέσει ορισμένα από τα καθήκοντά του σε μέλη του προσωπικού που υπάγονται σε αυτόν. Κάθε απόφαση για την ανάθεση εξουσιών πρέπει να αναφέρει τη διάρκεια και τα όρια της εντολής άσκησης καθηκόντων διατάκτη.

3. Ο Διευθυντής δύναται να αναθέσει ορισμένα καθήκοντα δημοσιονομικής εκτέλεσης σε τρίτους, που θα είναι κατάλληλα επιλεγμένοι.

Άρθρο 24

Υπόλογος

1. Ο υπόλογος ορίζεται από τον Διευθυντή με σύμφωνη γνώμη του διοικητικού συμβουλίου.

2. Στο Κέντρο, ο υπόλογος είναι επιφορτισμένος με:

(α) την ορθή εκτέλεση των πληρωμών, την είσπραξη των εσόδων και την ανάκτηση των ποσών που εντοπίστηκαν ως εισπράξιμα.

(β) την προετοιμασία και την παρουσίαση των λογαριασμών σύμφωνα με το άρθρο 26.

(γ) την τήρηση λογαριασμών σύμφωνα με το άρθρο 26.

(δ) την εφαρμογή, σύμφωνα με το άρθρο 26, των λογιστικών κανόνων και μεθόδων, καθώς και του λογιστικού σχεδίου, σύμφωνα με τις διατάξεις που έχουν εγκριθεί από τον λογιστή της Επιτροπής.

(ε) τη θέσπιση και την επικύρωση λογιστικών συστημάτων, καθώς και, ενδεχομένως, την επικύρωση συστημάτων που έχουν θεσπιστεί από τον διατάκτη και προορίζονται για την παροχή ή την αιτιολόγηση λογιστικών πληροφοριών.

(στ) τη διαχείριση του ταμείου.

3. Ο υπόλογος λαμβάνει από τον διατάκτη, ο οποίος εγγυάται την αξιοπιστία τους, όλα τα απαραίτητα στοιχεία για την τήρηση λογαριασμών, που θα παρουσιάζουν πιστή εικόνα των οικονομικών στοιχείων του Κέντρου, καθώς και της δημοσιονομικής εκτέλεσης.

4. Σύμφωνα με την παράγραφο 5 του παρόντος άρθρου και με το άρθρο 22, ο υπόλογος είναι το μόνο εξουσιοδοτημένο πρόσωπο για τη διαχείριση των κονδυλίων και των λοιπών οικονομικών στοιχείων. Είναι υπεύθυνος για την ασφαλή φύλαξη των εν λόγω στοιχείων.

5. Ο υπόλογος δύναται να αναθέσει ορισμένα καθήκοντα σε υφισταμένους του, οι οποίοι υπάγονται στον Κανονισμό Υπηρεσιακής Κατάστασης, εφόσον τούτο είναι απαραίτητο για την άσκηση των καθηκόντων του.

6. Η πράξη ανάθεσης καθορίζει τα καθήκοντα που ανατίθενται στους υφισταμένους καθώς και τα δικαιώματα και τις υποχρεώσεις τους.

Άρθρο 25

1. Η ανάκτηση κάθε ποσού που οφείλεται στο Κέντρο προϋποθέτει την έκδοση εντάλματος είσπραξης από τον διατάκτη. Τα εντάλματα είσπραξης υποβάλλονται στον εσωτερικό φορέα ελέγχου για προηγούμενη επαλήθευση.

2. Ο υπόλογος έχει την ευθύνη των ενταλμάτων είσπραξης που του διαβιβάζει ο διατάκτης.

3. Για κάθε πληρωμή σε χρήματα στο ταμείο του υπόλογου ή του υπεύθυνου για τις προκαταβολές, εκδίδεται απόδειξη.

VI. ΛΟΓΙΣΤΙΚΗ, ΚΑΤΑΘΕΣΗ ΚΑΙ ΕΛΕΓΧΟΣ ΤΩΝ ΛΟΓΑΡΙΑΣΜΩΝ, ΔΙΑΧΕΙΡΙΣΤΙΚΟΣ ΕΛΕΓΧΟΣ, ΕΛΕΓΚΤΙΚΟ ΣΥΝΕΔΡΙΟ, ΥΠΗΡΕΣΙΑ ΚΑΤΑΠΟΛΕΜΗΣΗΣ ΤΗΣ ΑΠΑΤΗΣ

Άρθρο 26

1. Η λογιστική τηρείται σε ευρώ, ανά ημερολογιακό έτος, σύμφωνα με τη μέθοδο της διπλής καταγραφής. Εμφανίζεται το σύνολο των εσόδων και των δαπανών από την 1η Ιανουαρίου έως την 31η Δεκεμβρίου κάθε έτους και περιλαμβάνει τα πρωτότυπα δικαιολογητικά έγγραφα.

Το κλείσιμο των λογαριασμών πραγματοποιείται κατά το πέρας του δημοσιονομικού έτους, για να παράσχει τη δυνατότητα κατάρτισης των λογαριασμών του Κέντρου.

2. Οι εγγραφές πραγματοποιούνται με βάση ένα λογιστικό σύστημα που περιλαμβάνει την ονοματολογία των θέσεων του προϋπολογισμού και κάνει σαφή διαχωρισμό μεταξύ των λογαριασμών που επιτρέπουν την κατάρτιση του ισολογισμού και εκείνων που επιτρέπουν την κατάρτιση των λογαριασμών εσόδων και δαπανών. Οι εν λόγω εγγραφές δύνανται να καταγράφονται σε ηλεκτρονικό σύστημα που θα παράσχει τη δυνατότητα κατάρτισης γενικού μηνιαίου ισολογισμού. Οι προκαταβολές εγγράφονται λογιστικά σε προσωρινό λογαριασμό και εκκαθαρίζονται το αργότερο κατά το τέλος του επόμενου δημοσιονομικού έτους, εκτός από την περίπτωση προκαταβολών με μόνιμο χαρακτήρα.

3. Εφόσον ο διατάκτης, ο ελεγκτής και ο υπόλογος κρίνουν από κοινού ότι το σύστημα παρέχει εγγυήσεις που πληρούν τις απαιτήσεις από άποψη ασφάλειας, το Κέντρο δύναται να χρησιμοποιήσει ηλεκτρονικές μεθόδους επεξεργασίας.

4. Οι χωριστοί λογαριασμοί που τηρούνται για τα κονδύλια που διαχειρίζονται εξ ονόματος τρίτων, όπως προβλέπεται στο άρθρο 37, ενοποιούνται στον ισολογισμό και τον λογαριασμό εσόδων και δαπανών του Κέντρου.

5. Το Κέντρο καταρτίζει ισολογισμό και λογαριασμό εσόδων και δαπανών το αργότερο μέχρι τις 31 Μαρτίου του έτους N+1.

Στον ισολογισμό εμφαίνονται οι χρηματοπιστωτικές απαιτήσεις και υποχρεώσεις του Κέντρου την 31η Δεκεμβρίου του οικονομικού έτους Ν.

Ο λογαριασμός εσόδων και εξόδων περιλαμβάνει:

(α) Ένα πίνακα "Έσοδα" που περιλαμβάνει:

- αναμενόμενες εισπράξεις από το Ευρωπαϊκό Ταμείο Ανάπτυξης, με βάση τις εγκριθείσες αναλήψεις υποχρεώσεων του τρέχοντος έτους, καθώς και εκείνες που μεταφέρθηκαν από προηγούμενα έτη.

- τα πραγματικά έσοδα που προέρχονται από φόρους επί των αμοιβών και εισπραχθέντες τόκους.

- άλλα πραγματικά έσοδα.

(β) Ένα πίνακα "Δαπάνες" που περιλαμβάνει:

- τις πραγματικές πληρωμές για αναλήψεις υποχρεώσεων του έτους, που μεταφέρθηκαν από προηγούμενα δημοσιονομικά έτη.

- τις πραγματικές πληρωμές ή αναλήψεις υποχρεώσεων που επιβαρύνουν τον προϋπολογισμό του έτους Ν.

- περιληπτικό πίνακα στον οποίο εμφαίνονται οι πραγματικές πληρωμές για έπιπλα, εξοπλισμό και άλλα στοιχεία απογραφής.

- εγκριθείσες αναλήψεις υποχρεώσεων που πρέπει να μεταφερθούν στο επόμενο οικονομικό έτος.

(γ) Σημειώσεις για τις δημοσιονομικές καταστάσεις που περιλαμβάνουν:

- τις εφαρμοζόμενες λογιστικές αρχές.

- συνοπτικούς πίνακες κονδυλίων που αναλήφθηκαν, κατεβλήθησαν, ακυρώθηκαν ή μεταφέρθηκαν για το προηγούμενο και το τρέχον έτος.

- λεπτομερείς σημειώσεις και υπολογισμούς που αιτιολογούν τα στοιχεία της δημοσιονομικής κατάστασης.

6. Κάθε τρίμηνο, συντάσσεται έκθεση της οικονομικής κατάστασης, στην οποία εμφαίνεται η κατάσταση όσον αφορά την εκτέλεση του τρέχοντος προϋπολογισμού και τη χρησιμοποίηση πιστώσεων που μεταφέρθηκαν. Η εν λόγω έκθεση οικονομικής κατάστασης πιστοποιείται από τον δημοσιονομικό ελεγκτή και διαβιβάζεται στο διοικητικό συμβούλιο.

Άρθρο 27

Eξωτερικοί ελεγκτές

1. Το διοικητικό συμβούλιο ορίζει μία επαγγελματική εταιρεία ελεγκτών για κάθε οικονομικό έτος, με σκοπό τον έλεγχο των οικονομικών καταστάσεων του Κέντρου. Εντούτοις, η ίδια εταιρεία ελεγκτών δεν δύναται να ορισθεί για περισσότερα από τρία συνεχή έτη.

2. Οι ελεγκτές ελέγχουν τα βιβλία και το ταμείο του Κέντρου, διασφαλίζουν ότι οι καταστάσεις απογραφής και οι ισολογισμοί έχουν καταρτισθεί δεόντως και με καλή πίστη, σύμφωνα με τις δέουσες λογιστικές διαδικασίες και διασφαλίζουν την ορθότητα των στοιχείων που αφορούν τους λογαριασμούς του Κέντρου.

Σκοπός του ελέγχου είναι να αποδειχθεί η νομιμότητα και η κανονικότητα όλων των εσόδων που εισπράχθηκαν και των δαπανών που πραγματοποιήθηκαν, καθώς και η ποιότητα της χρηματοδοτικής διαχείρισης.

Οι ελεγκτές πιστοποιούν ότι οι δημοσιονομικές καταστάσεις έχουν συνταχθεί καταλλήλως και σύμφωνα με τα διεθνή λογιστικά πρότυπα, καθώς και ότι αντιπροσωπεύουν μία αληθινή και πιστή εικόνα της οικονομικής κατάστασης του Κέντρου.

3. Oι ελεγκτές παρέχουν στο Κέντρο συμβουλές σχετικά με την αντιμετώπιση κινδύνων, γνωμοδοτώντας ανεξάρτητα σχετικά με την ποιότητα της διαχείρισης και τα συστήματα ελέγχου και διατυπώνοντας συστάσεις για τη βελτίωση των όρων εκτέλεσης των πράξεων και για την προώθηση της χρηστής οικονομικής διαχείρισης.

Οι ελεγκτές είναι επιφορτισμένοι με:

(α) την αξιολόγηση της επάρκειας και της αποτελεσματικότητας των εσωτερικών συστημάτων διαχείρισης, καθώς και της αποδοτικότητας του Κέντρου ως προς την υλοποίηση των προγραμμάτων και των δράσεων σε σχέση με τους σχετικούς κινδύνους. και

(β) την εκτίμηση της επάρκειας και της ποιότητας των εσωτερικών συστημάτων ελέγχου που εφαρμόζονται σε κάθε πράξη σχετικά με την εκτέλεση του προϋπολογισμού.

4. Οι ελεγκτές ασκούν τα καθήκοντά τους σε όλες τις δραστηριότητες και υπηρεσίες του Κέντρου. Έχουν πλήρη και απεριόριστη πρόσβαση σε όλα τα στοιχεία που απαιτούνται για την άσκηση των καθηκόντων τους.

5. Κατά το κλείσιμο κάθε δημοσιονομικού έτους, οι ελεγκτές συντάσσουν έκθεση το αργότερο μέχρι την 30η Ιουνίου. Η έκθεση αυτή διαβιβάζεται στον Διευθυντή, ο οποίος με τη σειρά του τη διαβιβάζει μαζί με τις ενδεχόμενες παρατηρήσεις του στο διοικητικό συμβούλιο. Το διοικητικό συμβούλιο διαβιβάζει στη συνέχεια την έκθεση στην επιτροπή, μαζί με τις συστάσεις του.

Με βάση την εν λόγω έκθεση και τις εκθέσεις της οικονομικής κατάστασης, η επιτροπή παρέχει απαλλαγή στον Διευθυντή σχετικά με την εκτέλεση του προϋπολογισμού.

Άρθρο 28

Η Επιτροπή [εξ ονόματος της Κοινότητας], το Ελεγκτικό Συνέδριο και η Υπηρεσία Καταπολέμησης της Απάτης δύνανται να προβαίνουν σε ελέγχους σχετικά με τις χορηγηθείσες πιστώσεις στο Κέντρο από το ΕΤΑ, σύμφωνα με τον δημοσιονομικό κανονισμό ΕΤΑ.

Tο Ελεγκτικό Συνέδριο δύναται να ελέγξει τη νομιμότητα και την κανονικότητα των εσόδων και των δαπανών, καθώς και την τήρηση των διατάξεων της συμφωνίας του Κοτονού και εκείνων του δημοσιονομικού κανονισμού του 9ουEΤΑ.

VII. ΕΥΘΥΝΗ ΤΩΝ ΔΙΑΤΑΚΤΩΝ, ΤΟΥ ΥΠΟΛΟΓΟΥ, ΤΩΝ ΒΟΗΘΩΝ ΥΠΟΛΟΓΩΝ ΚΑΙ ΤΩΝ ΥΠΕΥΘΥΝΩΝ ΓΙΑ ΤΙΣ ΠΑΓΙΕΣ ΠΡΟΚΑΤΑΒΟΛΕΣ

Άρθρο 29

Οι διατάκτες οι οποίοι κατά τη βεβαίωση των προς είσπραξη εσόδων, την έκδοση των ενταλμάτων είσπραξης, την ανάληψη υποχρεώσεων δαπανών ή την υπογραφή ενταλμάτων πληρωμής, δεν συμμορφώνονται με τον παρόντα δημοσιονομικό κανονισμό, υπέχουν πειθαρχικές και ενδεχομένως χρηματικές ευθύνες. Το αυτό ισχύει και όταν αμελούν να συντάξουν ένα έγγραφο που δημιουργεί απαίτηση ή όταν αμελούν ή καθυστερούν την έκδοση ενταλμάτων είσπραξης χωρίς αιτιολόγηση.

Η εν λόγω ευθύνη δύναται στοιχειοθετηθεί μόνο εφόσον το σφάλμα έχει διαπραχθεί εκ προθέσεως ή ήταν το αποτέλεσμα σοβαρής παράλειψης.

Άρθρο 30

1. Ο υπόλογος και οι βοηθοί υπόλογοι υπέχουν πειθαρχική και ενδεχομένως χρηματική ευθύνη για τις πληρωμές που πραγματοποιούν χωρίς να τηρείται το άρθρο 19.

Είναι πειθαρχικώς και χρηματικώς υπεύθυνοι για κάθε απώλεια ή μείωση των κεφαλαίων, των αξιών και των εγγράφων των οποίων έχουν τη φύλαξη, εφόσον η απώλεια ή η μείωση αυτή προκύπτει από σφάλμα εκ προθέσεως ή από σοβαρή αμέλεια που τους καταλογίζεται.

Υπό τους αυτούς όρους, είναι υπεύθυνοι για την ορθή εκτέλεση των εντολών που λαμβάνουν σχετικά με τη χρησιμοποίηση και τη διαχείριση των τραπεζικών λογαριασμών και ιδίως:

(α) όταν οι πληρωμές ή οι εισπράξεις που πραγματοποιούν δεν συμφωνούν με τα ποσά που αναφέρονται στα εντάλματα πληρωμής ή είσπραξης.

(β) όταν πραγματοποιούν πληρωμές σε πρόσωπα άλλα από αυτά των δικαιούχων.

2. Οι υπόλογοι παγίων προκαταβολών είναι πειθαρχικώς και ενδεχομένως χρηματικώς υπεύθυνοι στις ακόλουθες περιπτώσεις:

(α) όταν αδυνατούν να αιτιολογήσουν με τα κατάλληλα αποδεικτικά έγγραφα πληρωμές που έχουν πραγματοποιήσει.

(β) όταν πραγματοποιούν πληρωμές σε πρόσωπα άλλα από αυτά των δικαιούχων.

Είναι πειθαρχικώς και χρηματικώς υπεύθυνοι για κάθε απώλεια ή μείωση των κεφαλαίων, των αξιών και των εγγράφων των οποίων έχουν τη φύλαξη, εάν η εν λόγω απώλεια ή μείωση προκύπτει από σφάλμα εκ προθέσεως ή από σοβαρή αμέλεια που τους καταλογίζεται.

Άρθρο 31

1. Ο υπόλογος, οι βοηθοί υπόλογοι και οι υπόλογοι παγίων προκαταβολών ασφαλίζονται κατά των κινδύνων που διατρέχουν κατά την άσκηση των αντίστοιχων καθηκόντων τους.

Tο Κέντρο καλύπτει τις σχετικές δαπάνες ασφάλισης. Διευκρινίζει τις κατηγορίες των μελών του προσωπικού που υπηρετούν ως υπόλογοι, βοηθοί υπόλογοι και υπόλογοι παγίων προκαταβολών, καθώς και τους όρους υπό τους οποίους θα καλύψει τα έξοδα ασφάλισης που επιβαρύνουν τα εν λόγω μέλη του προσωπικού για την προστασία τους από τους κινδύνους που διατρέχουν στο πλαίσιο της ασκήσεως των καθηκόντων τους.

2. Στον υπόλογο, στους βοηθούς υπολόγους και στους υπολόγους παγίων προκαταβολών χορηγούνται ειδικές αποζημιώσεις. Το επίπεδο των εν λόγω αποζημιώσεων καθορίζεται σε κανονισμό τον οποίο θα συντάξει το Κέντρο. Τα ποσά που αντιστοιχούν στις εν λόγω αποζημιώσεις πιστώνονται κάθε μήνα σε λογαριασμό που ανοίγεται από το Κέντρο στο όνομα καθενός από τους υπαλλήλους αυτούς, προκειμένου να συσταθεί ένα κεφάλαιο εγγύησης που προορίζεται να καλύψει τις τυχόν απώλειες για τις οποίες το εν λόγω πρόσωπο θα μπορούσε να είναι υπεύθυνο, στο βαθμό που η εν λόγω απώλεια δεν έχει καλυφθεί με επιστροφές από τις ασφαλιστικές εταιρείες.

Το πιστωτικό υπόλοιπο των εν λόγω λογαριασμών εγγύησης καταβάλλεται στους ενδιαφερόμενους αφού παύσουν να ασκούν καθήκοντα υπόλογου, βοηθού υπόλογου ή υπόλογου παγίων προκαταβολών και αφού τους δοθεί τελική απαλλαγή όσον αφορά τη διαχείρισή τους.

3. Η απαλλαγή παρέχεται στον υπόλογο, τον βοηθό υπόλογο, τον υπόλογο παγίων προκαταβολών, από τον Διευθυντή, με βάση την έκθεση εξωτερικών ελεγκτών, εντός δύο ετών από το κλείσιμο συγκεκριμένου οικονομικού έτους.

Άρθρο 32

Η χρηματική και πειθαρχική ευθύνη την οποία υπέχουν οι διατάκτες, ο υπόλογος, οι βοηθοί υπόλογοι και οι υπόλογοι παγίων προκαταβολών, καθορίζεται σύμφωνα με τον κανονισμό υπηρεσιακής κατάστασης των υπαλλήλων του Κέντρου.

VIII. ΔΙΑΔΙΚΑΣΙΕΣ ΑΝΑΘΕΣΗΣ ΣΥΜΒΑΣΕΩΝ ΚΑΙ ΛΟΙΠΕΣ ΔΙΑΤΑΞΕΙΣ

Άρθρο 33

A. κανονεσ που εφαρμοζονται για τη συναψη συμβασεων

Η ανάθεση των συμβάσεων που συνάπτονται από το Κέντρο για την προμήθεια αγαθών και υπηρεσιών διέπονται από τις διατάξεις του παρόντος άρθρου, σε συνδυασμό ενδεχομένως με τις διατάξεις της συμφωνίας και των γενικών κανονισμών που έχουν εκδοθεί στη βάση αυτή από το Συμβούλιο Υπουργών ΑΚΕ-ΕΚ, καθώς και από τους κανόνες που αφορούν την ανάθεση συμβάσεων στον δημοσιονομικό κανονισμό που εφαρμόζεται για το Ευρωπαϊκό Ταμείο Ανάπτυξης. οι υποψήφιοι πρέπει να είναι υπήκοοι των κρατών μελών της Κοινότητας ή των κρατών ΑΚΕ, εκτός από περιπτώσεις δεόντως αιτιολογημένες, που έχουν εγκριθεί από τον Διευθυντή.

Σε περίπτωση αντίθεσης, εφαρμόζονται οι εν λόγω διατάξεις, όπως τροποποιήθηκαν.

B. ορισμοι

Για τους σκοπούς του παρόντος άρθρου ισχύουν οι ακόλουθοι ορισμοί:

1. "Απευθείας ανάθεση"

Διαδικασία στην οποία το Κέντρο διαβουλεύεται με τον υποψήφιο της επιλογής του και διαπραγματεύεται τους όρους της σύμβασης με αυτόν.

2. "Απλουστευμένη διαδικασία"

Διαδικασία χωρίς προηγούμενη δημοσίευση και όρους εντολής, στην οποία δύνανται να υποβάλουν προσφορές μόνο οι υποψήφιοι (τουλάχιστον τρεις) που έχουν κληθεί από το Κέντρο.

3. "Διαδικασία με διαπραγμάτευση"

Διαδικασία χωρίς προηγούμενη δημοσίευση της προκήρυξης διαγωνισμού και των όρων εντολής, κατά την οποία το Κέντρο διαβουλεύεται με τον ή τους υποψηφίους της επιλογής του και διαπραγματεύεται με έναν ή περισσότερους από αυτούς, τους όρους της σύμβασης. Πρέπει να ισχύει ένας από τους όρους που καθορίζονται στο σημείο Γ.1 ε) κατωτέρω.

4. "Κλειστή πρόσκληση υποβολής προσφορών χωρίς δημοσίευση"

Διαδικασία κατά την οποία μόνο οι υποψήφιοι που καλούνται από το Κέντρο με βάση τα στοιχεία του φακέλου των προμηθευτών, δύνανται να υποβάλουν προσφορά σχετική με τη συγγραφή υποχρεώσεων που συντάσσεται από το Κέντρο.

5. "Κλειστή πρόσκληση υποβολής προσφορών με δημοσίευση"

Διαδικασία στην οποία μόνο οι υποψήφιοι που καλούνται από το Κέντρο δύνανται να υποβάλουν προσφορά σχετική με την ανακοίνωση και τη συγγραφή υποχρεώσεων που έχουν δημοσιευθεί από το Κέντρο.

6. "Ανοιχτή πρόσκληση υποβολής προσφορών"

Διαδικασία στην οποία μόνο τα φυσικά ή νομικά πρόσωπα ή ενώσεις τους δύνανται να υποβάλουν προσφορά σχετική με την πρόσκληση και τους όρους εντολής που δημοσιεύθηκαν από το Κέντρο.

Γ. συμβασεισ που συναπτονται με προμηθευτες αγαθών και υπηρεσιών

1. Συμβάσεις προμηθειών

(α) Συνάπτονται με ανοικτό διαγωνισμό συμβάσεις που αφορούν την αγορά ή τη μίσθωση προμηθειών, εξοπλισμού ή κινητών αγαθών. Οι υποψήφιοι πρέπει να είναι υπήκοοι κράτους μέλους της Κοινότητας ή κράτους ΑΚΕ, εκτός από δεόντως αιτιολογημένες περιπτώσεις που εγκρίνονται από τον Διευθυντή.

(β) Δύνανται να συνάπτονται με απευθείας ανάθεση (ενιαία προσφορά) όταν το συνολικό ύψος της σύμβασης δεν υπερβαίνει το ποσό των 4.999 ευρώ.

(γ) Δύνανται να συνάπτονται με απλουστευμένη διαδικασία, μετά από διαβούλευση με τουλάχιστον τρεις προμηθευτές, εφόσον το συνολικό ύψος της σύμβασης είναι μεταξύ 5.000 ευρώ και 29.999 ευρώ.

(δ) Δύνανται να συνάπτονται μετά από προκήρυξη κλειστού διαγωνισμού σε τρεις τουλάχιστον υποψηφίους, χωρίς δημοσίευση της προκήρυξης, εφόσον το συνολικό ύψος της σύμβασης ανέρχεται σε ποσό μεταξύ 30.000 ευρώ και 149.999 ευρώ.

(ε) Δύνανται να συνάπτονται μέσω διαδικασίας με διαπραγμάτευση, με σύμφωνη γνώμη του Διευθυντή και βάσει δεόντως αιτιολογημένου φακέλου, εφόσον το ποσό της σύμβασης υπερβαίνει τις 4.999 ευρώ και ισχύει ένας από τους ακόλουθους όρους:

1. για λόγους επείγουσας ανάγκης, που δεν αποδίδονται στο Κέντρο.

2. για λόγους ειδικά τεχνικούς και δεόντως αιτιολογημένους.

3. όταν η σύμβαση αφορά συμπληρωματικές προμήθειες, υπηρεσίες ή εργασίες οι οποίες, από τεχνική άποψη, δεν δύνανται να διαχωριστούν από την κύρια σύμβαση.

4. όταν η πρόσκληση υποβολής προσφορών ήταν ανεπιτυχής.

Οι όροι υπό τους οποίους δύνανται να εγκριθούν οι εν λόγω παρεκκλίσεις, διευκρινίζονται σε εσωτερική οδηγία.

2. Συμβάσεις παροχής υπηρεσιών

(α) Συνάπτονται συμβάσεις που αφορούν την παροχή υπηρεσιών, μετά από προκήρυξη κλειστού διαγωνισμού, που αποστέλλεται τουλάχιστον σε τρεις υποψηφίους. Οι εν λόγω υποψήφιοι πρέπει να είναι υπήκοοι κράτους μέλους της Κοινότητας ή κράτους ΑΚΕ, με εξαίρεση δεόντως αιτιολογημένες περιπτώσεις που εγκρίνονται από τον Διευθυντή.

(β) Δύνανται να συνάπτονται με απευθείας ανάθεση εφόσον το συνολικό κόστος των υπηρεσιών για το Κέντρο δεν υπερβαίνει τις 4.999 ευρώ.

(γ) Δύνανται να συνάπτονται με απλουστευμένη διαδικασία, μετά από διαβούλευση με τρεις τουλάχιστον προμηθευτές, εφόσον το συνολικό κόστος των υπηρεσιών για το Κέντρο ανέρχεται σε ποσό μεταξύ 5.000 ευρώ και 199.999 ευρώ. Εντούτοις, για συμβάσεις μεταξύ 150.000 ευρώ και 199.999 ευρώ, η διαβούλευση πρέπει να πραγματοποιείται με βάση λεπτομερείς όρους εντολής.

(δ) Δύνανται να συνάπτονται μέσω διαδικασίας με διαπραγμάτευση, μετά από σύμφωνη γνώμη του Διευθυντή και βάσει δεόντως αιτιολογημένου φακέλου, εφόσον το ποσό της σύμβασης υπερβαίνει τις 4.999 ευρώ και ισχύει ένας από τους όρους που αναφέρονται στο σημείο Γ. 1 ε).

3. Ο ανάδοχος επιλέγεται με βάση τη δηλωθείσα τιμή, την απόδειξη της επαγγελματικής του ικανότητας, της εμπειρίας και της οικονομικής ευρωστίας, καθώς και με βάση την προτεινόμενη προθεσμία για την εκτέλεση της σύμβασης.

4. Οι συμβάσεις καταρτίζονται αποκλειστικά σε ευρώ.

5. Σε περιπτώσεις που οι υπηρεσίες που καλύπτονται από τα σημεία 1 και 2 ανωτέρω κατανέμονται σε διάφορες συμβάσεις, για την εφαρμογή του παρόντος άρθρου πρέπει να λαμβάνεται υπόψη το συνολικό κόστος των υπηρεσιών.

6. Σε ειδικές περιπτώσεις, το Κέντρο δύναται να αναθέσει τη διοργάνωση απλουστευμένων διαδικασιών και διαγωνισμών σε εξωτερικό φορέα, υπό τον όρο ότι η επιλογή των εταιρειών που θα κληθούν, οι όροι εντολής και η επιλογή του αναδόχου θα παραμείνει αποκλειστική αρμοδιότητα του Κέντρου ή, σε περίπτωση συγχρηματοδότησης, κοινή αρμοδιότητα του Κέντρου και των λοιπών φορέων συγχρηματοδότησης.

Άρθρο 34

Το Κέντρο δύναται να συμμετάσχει χρηματοδοτικά σε πρωτοβουλίες επιχειρήσεων, επιχειρηματιών, ενδιάμεσων και φορέων παροχής υπηρεσιών, ως εξής:

1. Το Κέντρο δύναται να συμμετάσχει στο κόστος των υπηρεσιών για επιλέξιμα σχέδια για τα οποία την ευθύνη της χρηματοδότησης και διαχείρισης φέρει ένα φυσικό ή νομικό πρόσωπο που είναι υπήκοος ενός κράτους μέλους της Κοινότητας ή ενός κράτους ΑΚΕ και που έχει υποβάλει στο Κέντρο αίτηση για τη χορήγηση συνδρομής.

2. Το Κέντρο εκτιμά το κόστος των υπηρεσιών, την επιλογή των προμηθευτών, την απόδειξη της επαγγελματικής ικανότητας, της εμπειρίας και της οικονομικής ευρωστίας, καθώς και την προθεσμία για την ολοκλήρωση των εργασιών και τις αναμενόμενες επιπτώσεις του προγράμματος που προτείνεται από τον δικαιούχο.

3. Εφόσον είναι υπεργολάβος, ο δικαιούχος πρέπει να συμμορφώνεται με τις διατάξεις του άρθρου 33.

4. Οι συμφωνίες συνάπτονται αποκλειστικά σε ευρώ.

5. Οι μέθοδοι εφαρμογής της εν λόγω συμμετοχής καθορίζονται σε εσωτερική οδηγία.

Άρθρο 35

1. Τηρείται μόνιμο βιβλίο απογραφής ολόκληρης της κινητής και ακίνητης περιουσίας του Κέντρου. Στο βιβλίο απογραφής εγγράφεται μόνο η κινητή ιδιοκτησία της οποίας η αξία ανέρχεται σε 350 ευρώ ή περισσότερο. Ο αριθμός απογραφής αναγράφεται σε κάθε τιμολόγιο πριν από την πληρωμή του.

2. Οι πωλήσεις κινητών και εξοπλισμού, των οποίων η αξία αγοράς υπερβαίνει τα 1.000 ευρώ, θα αποτελούν το αντικείμενο κατάλληλης διαφήμισης, σύμφωνα με την εσωτερική οδηγία που θα εκπονηθεί από τον Διευθυντή.

3. Εφόσον οποιοδήποτε περιουσιακό στοιχείο ή αντικείμενο του καταλόγου απογραφής έχει απομακρυνθεί, αποσυρθεί ή εξαφανιστεί λόγω απώλειας ή κλοπής ή για οποιοδήποτε άλλο λόγο, συντάσσεται δελτίο που υπογράφεται από τον Διευθυντή και τον αρμόδιο για τον εξοπλισμό και πιστοποιείται από τον εσωτερικό έλεγχο.

4. Το Κέντρο τηρεί υλική και λογιστική απογραφή, τα στοιχεία της οποίας αντιπαραβάλλονται τακτικά. Η αντιπαραβολή αυτή θεωρείται από τον φορέα εσωτερικού ελέγχου.

Άρθρο 36

Ο παρών δημοσιονομικός κανονισμός εφαρμόζεται πλήρως στις αποκεντρωμένες δομές του Κέντρου.

IX. ΔΙΑΧΕΙΡΙΣΗ ΓΙΑ ΛΟΓΑΡΙΑΣΜΟ ΤΡΙΤΩΝ

Άρθρο 37

1. Tο Κέντρο δύναται επίσης να διαχειρίζεται πόρους που προορίζονται για την άσκηση των δραστηριοτήτων που προβλέπονται στη συμφωνία, για λογαριασμό τρίτων. Ο κατάλογος των εν λόγω πόρων εμφαίνεται σε παράρτημα του προϋπολογισμού του Κέντρου.

2. Ο παρών δημοσιονομικός κανονισμός εφαρμόζεται για τη διαχείριση των εν λόγω πόρων.

Εντούτοις, η διαχείριση άλλων πόρων που διατίθενται από την Ευρωπαϊκή Επιτροπή, διέπεται από τις δημοσιονομικές διατάξεις που θεσπίζονται σε συμφωνία που υπογράφεται από την Επιτροπή και το Κέντρο. Ελλείψει των εν λόγω διατάξεων, ο δημοσιονομικός κανονισμός του Κέντρου εξακολουθεί να ισχύει.

3. Επισυνάπτονται επίσης στον προϋπολογισμό του Κέντρου οι δέουσες προβλέψεις δαπανών που θα χρηματοδοτηθούν από τους εν λόγω πόρους. Είναι σκόπιμο να γίνεται σαφής διαχωρισμός μεταξύ λειτουργικών δαπανών και δαπανών παρέμβασης.

4. Τηρούνται χωριστοί λογαριασμοί για τη διαχείριση των εν λόγω πόρων για λογαριασμό τρίτων.

5. Για κάθε κονδύλι που διαχειρίζεται το Κέντρο για λογαριασμό τρίτου, τα δελτία δημοσιονομικής κατάστασης περιλαμβάνουν ισολογισμό και λογαριασμό εσόδων και δαπανών, όπου εμφαίνεται η κατάσταση στις 31 Δεκεμβρίου του συγκεκριμένου οικονομικού έτους. Πιστοποιούνται σύμφωνα με τις διατάξεις της συμφωνίας που υπογράφεται μεταξύ του Κέντρου και του χορηγού.

Ελλείψει των εν λόγω διατάξεων, η πιστοποίηση πραγματοποιείται από τον δημοσιονομικό ελεγκτή του Κέντρου.

6. Τα εν λόγω δελτία δημοσιονομικής κατάστασης επισυνάπτονται στις δημοσιονομικές καταστάσεις του Κέντρου.

Άρθρο 38

Τα κράτη ΑΚΕ, τα κράτη μέλη και η Κοινότητα δεσμεύονται, καθένα στο βαθμό που το αφορά, να λάβουν τα απαραίτητα μέτρα για την εφαρμογή της παρούσας απόφασης.

Η παρούσα απόφαση αρχίζει να ισχύει την ημέρα της έκδοσής της.

Βρυξέλλες,

Για την Επιτροπή των Πρέσβεων

Ο Πρόεδρος